Jacob Buksti (S), 2003-02-25:
Antallet af dræbte og alvorligt tilskadekomne skal frem til 2012 være nedbragt til 300 trafikdræbte og 2.400 alvorligt tilskadekomne.
Ved den tidligere regerings redegørelse R 9 fra december 2000 tiltrådte regeringen og Folketinget denne målsætning, og der blev iværksat en række konkrete initiativer til sikring af, at målsætningen opfyldes.
På den baggrund er det naturligvis deprimerende og udtryk for en tragisk udvikling, at antallet af trafikdræbte sidste år steg fra 431 til 459.
Og det er da bemærkelsesværdigt, at denne stigning sker, samtidig med at regeringen udsender tvetydige signaler om trafikkultur og trafiksikkerhed og reducerer midlerne til det færdselssikkerhedsmæssige arbejde betydeligt. Man kan alvorligt undre sig over holdningen til dødsfald i trafikken.
Tænk bare, hvis der var tale om en togulykke eller en flyulykke med 459 dræbte.
Det ville sende chokbølger gennem hele landet.
Det er jo altid de andre, det går ud over, eller er det?
Det handler i høj grad om holdninger, om den enkelte borgers holdning: Trafiksikkerhed starter med dig.
Men her lader den danske trafikkultur og moral meget tilbage at ønske. Igen og igen bekræftes man i, at færdselsloven af de fleste, også langt ind i det politiske liv og i regeringen, alene betragtes som en vejledende foranstaltning.
Lov er lov, og lov skal holdes, kan man høre borgerlige politikere gentage igen og igen, men det gælder åbenbart ikke her - her skal man bare tilpasse adfærden efter forholdene.
Men det mest alvorlige i denne folkelige dødsdrift understøttes af en særlig form for politisk dobbeltmoral og hykleri, som regeringens politik desværre er et klart eksempel på.
Debatten om regeringens forslag om forhøjelsen af hastigheden på motorvejene taler sit eget tydelige sprog.
Antallet af dræbte vil alt andet lige stige med to-tre om året.
Det er jo en ren tilståelsessag, når ministeren f.eks. i sit svar på spørgsmål nr. S 1433 fra 18. marts 2002 fremhæver, at når brug af sideblink ved vognbaneskift nu anbefales, er det, fordi en forhøjelse af hastighederne vil føre til en større spredning af hastighederne på motorvejene og dermed til flere farlige situationer.
Men hastighedsgrænserne gælder vel generelt, eller gør de, fru minister? Og hvad med kontrollen ved vejarbejder?
De står jo ikke på internettet.
Det er jo grotesk, at først så brokker folk sig over, at der er huller i vejene, og når de så skal repareres, ja, så forsøger de af al mulig kraft at køre dem ned, som skal udføre arbejdet.
Vi kan også se, hvorledes regeringens besparelser har ramt en lang række projekter, ikke mindst til sikring af de bløde trafikanter, fodgængere og cyklister.
Det rettes der jo ikke op på med den milliard, der afsættes i regeringens investeringsplan over de næste 10 år, ikke kun til trafiksikkerhed, men især til kapacitetsforbedringer på statens vejnet.
Cykeltrafik er jo ikke regeringens ansvar, som trafikministeren udtalte ved præsentationen af investeringsplanen.
Når det drejer sig om de konkrete initiativer til opfølgning af Færdselssikkerhedskommissionens handlingsplan, så er det da positivt, at der nu i sidste øjeblik ifølge ministerens udtalelse til Berlingske Tidende i dag sikres de nødvendige penge til tredje fase af Rådet for Større Færdselssikkerheds kampagne.
Men der er jo langt igen.
Midler til fremme af virksomhedsplaner er blevet fjernet, også selv om virksomheder som Carlsberg, Lego og Post Danmark er blevet fremhævet som eksempler på, hvor vigtige de kan være, og hele området for fremme af sikker cykeltrafik og gang er som nævnt hårdt ramt af besparelserne.
Det er alt i alt stærkt foruroligende og en helt uacceptabel udvikling
, og jeg skal derfor på vegne af Socialdemokratiet, SF, Det Radikale Venstre, Enhedslisten og Kristeligt Folkeparti fremsætte følgende: Forslag til vedtagelse
»Idet Folketinget tilslutter sig Færdselssikkerhedskommissionens målsætning »Hver ulykke er en ulykke for meget«, og idet Folketinget noterer sig, - at regeringen har skåret bevillingerne til det færdselssikkerhedsmæssige arbejde dramatisk ned, og - at antallet af dræbte i trafikken steg fra 431 i 2001 til 459 i 2002, pålægger Folketinget regeringen - at sikre den nødvendige genopretning af bevillingerne til det forebyggende færdselssikkerhedsmæssige arbejde, herunder forskning, kampagner og kommuners og amters færdselssikkerhedstiltag, - at sikre, at regeringens lovgivning fremmer Færdselssikkerhedskommissionens målsætning, samt - inden 1. oktober 2003 at fremlægge en redegørelse for, hvorledes regeringen vil sikre, at antallet af trafikdræbte mindst reduceres i overensstemmelse med Færdselssikkerhedskommissionens mål om en reduktion af dræbte og alvorligt tilskadekomne med 40 pct. inden 2012.«